b'\n_START_ARTICLE_\nDanilo Dougan\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo, realno gimnazijo in Pravno fakulteto, na kateri je 1932 tudi doktoriral je obiskoval v Ljubljani. Kot sodni pristav je slu\xc5\xbeboval v \xc5\xa0kofji Loki (1937-1941), nato kot sodnik okrajnega sodi\xc5\xa1\xc4\x8da v Dolnji Lendavi (1941-1943). Narodnoosvobodilni borbi se je pridru\xc5\xbeil 1943. V letih 1943\xe2\x88\x921945 je bil sodni in\xc5\xa1truktor Glavnega \xc5\xa1taba Narodnoosvobodilne vojske in partizanskih odredov Slovenije (G\xc5\xa0 NOV in POS), na\xc4\x8delnik sodnega odseka \xc5\xa1taba 7. in 9. korpusa ter na\xc4\x8delnik sodnega odseka pri G\xc5\xa0 NOV in POS. V letih 1945\xe2\x88\x921974 je opravljal razne politi\xc4\x8dne funkcije; bil je \xc5\xa1ef kabineta predsednika vlade, generalni sekretar vlade Socialisti\xc4\x8dne republike Slovenije (SRS), predsednik republi\xc5\xa1kega komiteja za fizkulturo, glavni direktor Triglav filma, javni pravobranilec SRS, dr\xc5\xbeavni sekretar za prora\xc4\x8dun in ob\xc4\x8do upravo SRS, sekretar za splo\xc5\xa1ne gospodarske zadeve SRS, predsednik sveta SRS za turizem in predsednik Turisti\xc4\x8dne zveze Slovenije._NEWLINE_Dougan je bil vsestranski \xc5\xa1portnik, saj se je ukvarjal s smu\xc4\x8danjem, umetnostnim drsanjem, z vo\xc5\xbenjo z bobom, plavanjem in bil 15 let predsednik Smu\xc4\x8darske zveze Slovenije in ve\xc4\x8d kot 10 let predsednik komiteja Planica. Dougan je med najbolj zaslu\xc5\xbenimi za uvedbo smu\xc4\x8darskih poletov kot nove discipline pri Mednarodni smu\xc4\x8darski organizaciji ; tu je bil v letih 1953\xe2\x88\x921981 tudi \xc4\x8dlan predsedstva in njen \xc4\x8dastni \xc4\x8dlan. Objavil je \xc5\xa1tevilne strokovne sestavke. Za delo v \xc5\xa1portu je 1969 prejel Bloudkovo priznanje.'